चंद्रमोहन शर्मा आप अपने पसंदीदा फिल्म स्टार्स, क्रिकेटर या दूसरी सेलिब्रेटिज को तो उनके बर्थडे पर बधाई का मेसेज करना नहीं भूलते, लेकिन क्या आपको अपने किसी टीचर का बर्थडे भी याद है? ऐसे ही सवालों का जवाब इस फिल्म में निर्देशक ने बेहद सादगी के साथ दिया है। बॉलिवुड में इससे पहले भी एजुकेशन सिस्टम पर फिल्में बनी हैं, लेकिन पब्लिक स्कूलों के बीच एक-दूसरे को पछाड़ने की दौड में सबसे ज्यादा कौन पिसता है, इसका बेहद सटीक जवाब डायरेक्टर जयंत ने दिया है। इस फिल्म को किसी सिंगल स्क्रीन थिएटर मालिक को चारों शो में लगाने के काबिल नहीं लगा। वहीं सरकारों ने भी इस फिल्म को एंटरटेनमेंट टैक्स में छूट के काबिल नहीं माना। भले ही इस फिल्म में बॉलिवुड के करीब आधा दर्जन दिग्गज और मंझे हुए स्टार्स हैं, लेकिन बॉक्स आफिस के पैमाने पर ट्रेड एनालिस्ट इन्हें आउटडेटेड मानते हैं। तभी तो ट्रेड में 'चॉक एंड डस्टर' का कहीं क्रेज नजर नहीं आया।  कहानी फिल्म में मुंबई के कांता बेन हाई स्कूल की कहानी दिखाई गई है। इस स्कूल को चलाने वाली ट्रस्टी कमिटी का हेड अनमोल पारिक (आर्य बब्बर) इसे शहर का नंबर वन और ऐसा स्कूल बनाना चाहता है, जहां सिलेब्रिटीज तक के बच्चे भी पढ़ने के लिए आएं। इसीलिए अनमोल काबिल औैर अनुभवी प्रिसिंपल भारती शर्मा (जरीना वहाब) को बर्खास्त कर यंग वाइस प्रिसिंपल कामिनी गुप्ता (दिव्या दत्ता) को नई प्रिसिंपल बनाता है। कामिनी अनुभवी टीचरों को प्रताड़ित करने में लग जाती है। स्कूल की सीनियर मैथ्स टीचर विधा सावंत (शबाना आजमी) और साइंस टीचर ज्योति (जूही चावला) प्रिसिंपल की इस तानाशाही और काबिल टीचर्स का हैरसमेंट करने की नीतियों का विरोध करती हैं, तो कामिनी सबसे पहले विधा को नाकाबिल करार देकर नौकरी से बर्खास्त कर देती है।विधा को स्कूल में हार्ट अटैक पड़ जाता है और उसे अस्पताल में ऑपरेशन के लिए भर्ती कराना पड़ता है। ऐसे में ज्योति एक टीवी चैनल की रिपोर्टर भैरवी ठक्कर (रिचा चड्ढा) के साथ मिलकर टीचर्स के सम्मान और विधा को उसका हक वापस दिलाने की लड़ाई लड़ती है। डायरेक्शन जयंत की तारीफ करनी होगी कि करीब सवा दो घंटे की इस फिल्म में उन्होंने कहानी को सही ट्रैक पर तो रखा ही, फिल्म की स्पीड भी कहीं कम नहीं होने दी। ऐक्टिंग विधा सावंत के किरदार में शबाना आजमी ने जान डाल दी है। वह इस फिल्म की सबसे बड़ी यूएसपी है। जूही चावला और दिव्या दत्ता का भी जवाब नहीं। दिव्या ने एक बार फिर अपनी काबिलियत साबित की। ऋषि कपूर ने अंत में आकर भी दर्शकों की खूब वाहवाही बटोरी है। क्यों देखें ऐसी बेहतरीन कहानी जो यकीनन आपको आपके स्कूल के किसी ना किसी टीचर की याद एक बार जरूर दिलाने का दम रखती है। ऐसी फिल्म आपको फैमिली के साथ देखनी चाहिए। साफ फिल्में कम ही बनती हैं। संगीत हम शिक्षा के और गुरु ब्रह्मा गानों का फिल्मांकन बेहतरीन किया गया है।